Treyser (Overwatch)

Treyser (; hərfi tərcümədə İzləyici) və ya əsl adı ilə Lena Okston () – 2016-cı ildə Blizzard Entertainment tərəfindən istehsal olunmuş Overwatch videooyunundan personaj. Treyser Overwatch kainatının personajı olsa da, ilk dəfə onlayn krossover döyüş oyunu Heroes of the Storm oyununda (aprel 2016 yeniləməsi) peyda olmuşdur.

Britaniya əsilli  Treyser oyunçular tərəfindən canlı və cəld personaj kimi tanınır. Oyunda Treyser fiziki cəhətdən çox da güclü deyil, lakin teleportasiya və zamandan geriyə getmə güclərindən istifadə edə bilməsi onun əsas üstünlüyüdür. O, bu gücləri təsadüfi bir qəza nəticəsində əldə etmişdir. Qəza nəticəsində Treyser öz fiziki formasını indiki zamanda sabit saxlamaq qabiliyyətini itirmişdir, lakin Vinstonun onun üçün ixtira etdiyi xronal akselerator ona öz zamanını idarə etməyə imkan vermişdir.

Treyser Overwatch oyununun ən tanınmış personajlarından biridir: tez-tez oyunun rəsmi mediasında – reklam materiallarında və posterdə, eləcə də, fan-artlarda görünür. Treyserin məşhurluğu medianın onun oyunun içindəki qələbə pozalarını, eləcə də, onun fan istehsalı pornoqrafiyadakı əhəmiyyətini (baxmayaraq ki, Blizzard bunun qarşısını almağa çalışır) əhatə edən onlayn mübahisələrə diqqət ayırmasından sonra daha da artmışdır. Videooyundan başqa Treyser əlaqəli animasiya mediasında və rəqəmsal komikslərdə görünmüşdür. Onun komiks debütündə lezbiyan olduğu məlum olmuşdur.

 Tarix 
Treyser BlizzCon 2014 tədbirində tanıdılan ilk 12 Overwatch personajından biridir. Onun ilkin konsepsiyası Blizzard-ın ləğv olunmuş Titan layihəsi üçün hazırlanmışdı. Personajın ilkin adı Camper (; hərfi tərcümədə Tullanan) idi və kişi olması nəzərdə tutulmuşdu. Treyserin istifadə etdiyi tapançalar isə Call of Duty: Modern Warfare 2 oyunundakı G18 tapançalarından ilhamlanaraq dizayn edilmişdir.

Personajın dizaynında Ceff Qudman böyük rol oynamışdır.

Treyser keçmişi işıqlandırılan ilk Overwatch personajıdır. PC Gamer-ə verdiyi müsahibədə Kris Metzen Treyseri Hörümçək-adam tipli personaj adlandırmışdır. Treyser çox canlı, cəld və əzmkar personaj kimi tanınır. Oyunun dizayneri Ceff Kaplan personajı şirin və əyləncəli adlandırmışdır. Treyserin Britaniya əsilli olduğunu daha çox hiss etdirmək üçün onu səsləndirmək üçün ingilis Kara Tebold seçilmişdir.

 Geympley 
Oyunda Treyser "hücumçu" olaraq sinifləndirilmişdir. Oyunçular üçün iki ulduz (orta) çətinliyinə malik personaj kimi verilir. Hücum edərəkən qısa məsafədə sürətli təsir edən Puls tapançalarından istifadə edir. Treyser oyunun ən sürətli personajıdır. Onun sürəti ona böyük üstünlük gətirir, rəqib komandaya isə böyük çətinlik törədir. Ən sürətli personaj olmasına baxmayaraq oyunda can baxımından ən aşağı səviyyədə olan personajlardan biridir.

Onun sürəti "Qırpım" və "Geri" adlı bacarıqlarla tamamlanır. "Qırpım" adlı gücü ona qısa məsafələrə teleportasiya olmağa şərait yaradır. Bunun sayəsində rəqiblərə sürpriz hücumlar təşkil edə bilir. "Geri" gücü sayəsində isə Treyser zamanda 3 saniyə geriyə gedə bilir, silahları və can səviyyəsi yenidən dolur. Onun xüsusi gücü isə "Puls bombası" adlanır.

 Peyda olması 
Oyuna görə Treyserin əsl Lena Okstondur, 26 yaşı var, əsasən London ətrafında fəaliyyət göstərir. Macəraçı və Overwatch təşkilatının keçmiş casusudur. Əla pilotluq bacarığına görə təşkilata götürülən Treyser ən gənc üzv olmuşdur. Treyser Slipstrim adlı teleportasiya xüsusiyyətinə malik qırıcı təyyarənin uçuş sınağına cəlb edilmiş, lakin uçuş zamanı təyyarənin teleportasiya matriksi sıradan çıxmış və Treyser ölmüş elan olunmuşdur. Daha sonra Treyser peyda olmuş, lakin qəza nəticəsində indiki zaman sinxonizasiya olmağı bacarmayıb, görünüb-yox olmaya başlamışdır. İndiki zamanda öz fiziki formasını sabit saxlamağı bacarmayan Treyserin problemini həll etməyə çalışan Vinston onun üçün xronal akselerator düzəltmişdir. Bu hadisələr Omnik krizis zamanı baş vermişdir.

 Animasiya 
2014-cü ilin noyabrında Treyser Vinstonla birlikdə oyunun kinematoqrafik treylerində görünmüşdür. Treylerdə Treyser və Vinston Talon adlı terrorçu qruplaşmanın üzvləri olan Biçinçi və Dulburaxana qarşı döyüşürlər. Overwatch oyununu anons edən bu treyler BlizzCon 2014 tədbirində nümayiş etdirilmişdir. Dulburaxan və Biçinçi xüsusi bir əlcəyi oğurlamaq üçün muzeyə daxil olurlar, lakin Treyser və Vinston onlara mane ola bilirlər.

2016-cı ilin martında "Çağırış" adlı ilk qısa animasiyada Treyserin ancaq şəkli görünmüş və səsi eşidilmişdir. Animasiyada Vinston Overwatch casusları ilə yenidən əlaqə saxlamağa qərar verir və Treyseri seçir. Overwatch dünyasına görə bu hadisələr 2014-cü ildəki treylərdə baş verən hadisələrdən öncə baş verir. 2016-cı ilin aprelində Treyser "Canlı" adlı ikinci animasiyada peyda olmuşdur. Animasiyada Treyser insanlarla omniklər arasında dünya sülhünü gətirmək üçün omnik rahiblərin təşkil etdiyi Şambali təşkilatının başçısı Texarta Mondattaya sui-qəsd təşkil etməyə çalışan Dulburaxanı dayandırmağa çalışır. Treyser Mondattanı qoruya bilmir, Dulburaxan onun xronal akseleratorunu zədələyir.

2017-ci ilin iyulunda Ölüm yumruğunun keçmişindən bəhs edən animasiya buraxılmışdır. Animasiyada Treyser, Qenci və Vinston Ölüm yumruğunu dayandırmağa çalışırlar. Ölüm yumruğu Treyserin xronal akseleratorunu məhv edir və Treyser indiki zamana sinxronizasiya ola bilmir.

 Komiks 
Treyser Overwatch-ın rəqəmsal komikslərində – 2016-cı il dekabr buraxılışında ("Əks olunmalar") peyda olmuşdur. Komiks Maykl Çu tərəfindən yazılmış, Miki Montllo tərəfindən çəkilmişdir. Komiksə görə Treyserin Emili adlı qızla romantik münasibəti var, hətta bir səhnədə onlar öpüşürlər. Bununla Treyserin lezbiyan olduğu təsdiqlənmişdir. Rusiyanın gey propaqandasına qarşı qadağası ilə problem yaşamamaq üçün Blizzard bu buraxılışı Rusiyada yayımlamamışdır. Treyser komiksin 2017-ci il aprel buraxılışında da ("Yüksəlmə") peyda olmuşdur.

 Digər media 
Treyser Heroes of the Storm oyununun 2016-cı il aprel yeniləməsində oyunda daxil edilmişdir. Bundan əlavə, personaj 2018-ci il istehsalı və Ernest Klaynın eyni adlı romanı əsasında çəkilən "Birinci oyunçu hazırdır" filmində də görünmüşdür.

 İstinadlar 

 Xarici keçidlər 
 Treyserin Overwatch saytında profili
 Treyser Overwatch Vikiasında

Kateqoriya:Overwatch personajları
Kateqoriya:2016-cı ildə tanıdılan komiks personajları
Kateqoriya:Qadın personajlar
Kateqoriya:Komikslərdə LGBT personajlar
Kateqoriya:Məkan və zamana nəzarət edə bilən personajlar
Kateqoriya:Teleportasiya gücünə malik personajlar
Kateqoriya:Videooyun talismanları
Kateqoriya:Qadın videooyun personajları